Jig raak nie net oumense nie - WelstandWelstand
Tuis / Advies / Jig raak nie net oumense nie
Jig (beter bekend as gout in Engels) is 'n inflammatoriese vorm van artritis wat algemeen onder veral mans voorkom.
Jig is in die verlede as 'n sogenaamde "oumenssiekte" bekend gestaan maar kom al hoe meer onder jonger mense voor.
Jig word gekenmerk deur skielike hewige aanvalle van pyn en swelling in die gewrigte, meestal in die groottone, knieë en enkels. Die toestand kom voor wanneer te veel uriensuur in die bloed kristalle in die gewrigte vorm.
'n Jigaanval kan tot 10 dae lank duur, met die eerste 36 uur wat met die meeste pyn gepaardgaan. Die toestand raak gewoonlik net een gewrig op 'n slag maar indien dit nie behandel word nie kan dit tot gevolg hê dat talle gewrigte, ook die handgewrigte en elmboë, tegelyk geraak word.
Die tekens en simptome van jig kom byna altyd skielik voor en meestal snags. Dit sluit in intense gewrigspyn, wat gewoonlik die ergste is in die eerste vier tot 12 uur nadat dit begin het. Nadat die pyn bedaar het, kan daar egter steeds vir lang tydperke erge ongemak voorkom.
Jigaanvalle sal gewoonlik later ook langer aanhou en meer gewrigte aantas. Die aangetaste gewrigte swel en is warm en rooi weens die inflammasie. Indien die toestand vererger, kan dit selfs bewegingsbeperking tot gevolg hê.
Jigaanvalle kom gewoonlik in fases voor. Voor die eerste jigaanval is die uriensuurvlakke in die liggaam hoog en kristalle begin vorm. In die ander fase bereik die uriensuurvlakke 'n piek en die kristalle begin rondbeweeg in die gewrig. Sommige mense ervaar nooit 'n tweede aanval nie, maar baie mense sal binne 'n jaar 'n tweede aanval kry. Nog 'n fase is die tydperk tussen aanvalle. Alhoewel daar geen pyn is nie, is die jig nie noodwendig weg nie en kan inflammasie skade aan die gewrigte aanrig. Chroniese jig is wanneer aanvalle meer gereeld voorkom en langer hou.
Mans is meer geneig om jig te ontwikkel as vroue. Ander risikofaktore vir jig is 'n familiegeskiedenis van die toestand, die gebruik van sekere medikasies, gereelde alkoholgebruik, ander soort inflammatoriese toestande, kossoorte wat baie proteïene bevat soos rooivleis en sekere seekosse, te veel suikerdrankies en vetsug.
Tydens 'n jig-aanval kan daar gepoog word om die pyn en swelling so vinnig as moontlik onder beheer te kry deur 'n dokter te raadpleeg, ys op die aangetaste area te plaas en baie vloeistowwe (nie alkohol of suikerdrankies nie) te drink.
Medisyne kan ook gebruik word vir akute jigaanvalle ten einde uriensuurvlakke te verlaag. 'n Gesonde dieet waar baie water gedrink word, alkohol vermy word en sekere kossoorte vermy word, kan ook help om uriensuur te verminder.